དེ་ལས་རྒྱལ་པོ་ཞིག་ཡིན་ཕྱིན་རྒྱལ་སྲིད་ཇི་ལྟར་སྐྱོང་བ་དང་འབངས་ལ་ཇི་ལྟར་བྱམས་པ།འདོད་ཆགས་སོགས་མ་རབས་ཀྱི་ལས་ཇི་ལྟར་སྤོང་བ་དང་།དཀོན་མཆོག་གསུམ་ལ་ཇི་ལྟར་བཀུར་བསྟི་སྒོས་བོད་མི་རྒན་དར་གཞོན་གསུམ་ཆོས་ལ་ཚུད་པར་བྱ་རྒྱུན་ནི་རྒྱལ་པོའི་བླ་ནས་བླར་མཆིས་པའི་འཕྲིན་ལས་སུ་སྣང་བའི་བསླབ་བྱ་ནན་ཏུར་བརྒྱབ་ཡོད་དེ།དཔེར་ན།བསོད་ནམས་ལྡན་པའི་བོད་ཀྱི་རྒྱལ་པོ་རྣམས།།རྒྱལ་པོའི་རང་བཞིན་འབངས་དང་ཟླ་མི་བྱ།།རྒྱལ་པོས་འབངས་ཀྱི་སྤྱོད་པ་བྱ་བ་མིན།།གཞུང་བཟང་ཟོ་བཟང་རབ་ཏུ་བརྟན་པར་གྱིས།།ཐུགས་ཆེས་ནང་བྱོན་བཀའ་གྲོས་དྲི་བ་ལ།།དགོས་དོན་ཐུགས་ཆོད་ལྷུག་པར་གསུང་བར་གྱིས།།སྲིད་ལ་གནོད་པའི་གྲོས་ལ་གསན་མི་བྱ།།ཁྲོ་གཏུམ་མི་བྱ་ཞི་ཞིང་དུལ་བར་བྱ།།གཙུགས་དང་བྱ་དགའ་བློ་གྲོས་མཛད་ཀྱང་ནི།།ཧ་ཅང་མ་ཆེ་རན་ཙམ་མཛད་ན་ལེགས།།བློན་པོ་འདོད་པ་ཆེ་ཞིང་རིག་པ་མེད།།སྲིད་ཀྱི་མཁར་ནི་འཇིག་པའི་ཉེན་ཆེའོ།།རྒྱལ་ཁ་བློན་གྱིས་སྒྱུར་བའི་དུས་སུ་ནི།།དཀོར་དང་སྡིག་ལ་ཤིན་ཏུ་འཛེམ་པར་གྱིས།།རྒྱལ་སྲིད་ཉམས་ན་རྒྱལ་པོ་བྱ་བ་ཡིན།།བསྒྱུར་བ་མ་སླ་སྙན་ཁུར་མ་མཐུག་པར་མཛོད།།ཕྱེད་ཙམ་ཁོང་དུ་བསད་ནས་ཁོང་བ་བསྐྱེད།།སྲིད་ཀྱི་མུ་མཐའ་རིང་བས་གདོད་མཆིའོ།།བཙུན་མོ་རྣམས་དང་བུད་མེད་གཞན་དག་ལ།།འདོད་ཆགས་ཕྱིར་ན་ཐུགས་ལ་བཏགས་དྲགས་ན།།ང་ཁྱོད་འདྲེས་ཤིང་བཟང་ངན་མེད་པར་འགྲོ།།ཡིད་ཆེས་མེད་པའི་མི་ལ་བློ་མ་གཏོད།།ལེགས་པར་མི་འོང་རང་སྲོག་འགུམ་ཉེན་ཡོད།།ཕྱི་འཁོར་ཞི་བས་སྐྱོངས་ལ་ནང་འཁོར་ཟས་ཀྱིས་སྐྱོངས།།